Oʻzbekiston Respublikasining ayrim qonun hujjatlariga oʻzgartirishlar va qoʻshimcha kiritish toʻgʻrisida
(law, 2023-12-27)

Keyingi yillarda mamlakatimizda aholi bandligini taʼminlash va kambagʻallikni qisqartirish, oilaviy tadbirkorlikni rivojlantirish, aholini sport bilan shugʻullanishga keng jalb etish, shaharsozlik faoliyatini takomillashtirish boʻyicha chora-tadbirlar amalga oshirilmoqda. Shu bilan birga oilaviy tadbirkorlikni yanada rivojlantirish, sport-taʼlim tashkilotlarini davlat tomonidan qoʻllab-quvvatlashni kuchaytirish maqsadida, shuningdek qurilish sohasida davlat xizmatlari koʻrsatish tartibi joriy etilganligidan kelib chiqqan holda mazkur sohalardagi munosabatlarni tartibga soluvchi qonun hujjatlarini qaytadan koʻrib chiqish zaruriyati yuzaga kelmoqda. Mazkur Qonun bilan “Oilaviy tadbirkorlik toʻgʻrisida”gi Oʻzbekiston Respublikasi Qonuniga yuridik shaxs tashkil etmagan holdagi oilaviy tadbirkorlik subyektlariga besh nafargacha doimiy xodimni ular bilan mehnat shartnomasini tuzgan holda yollash huquqini, shuningdek bir oilaviy korxona ishtirokchisiga bir vaqtning oʻzida boshqa oilaviy korxona ishtirokchisi boʻlish huquqini beruvchi oʻzgartirishlar kiritilmoqda. Bundan tashqari Oʻzbekiston Respublikasining Bojxona kodeksiga davlat hamda nodavlat sport-taʼlim tashkilotlari tomonidan oʻz ehtiyojlari uchun import qilinadigan maxsus sport kiyim-boshlari, poyabzal, sport anjomlari, jihozlari va uskunalarining ellik foizi uchun bojxona bojini toʻlashdan ozod etish tarzidagi imtiyozlar berilishini nazarda tutuvchi oʻzgartirishlar kiritilmoqda. Oʻzbekiston Respublikasining Shaharsozlik kodeksiga mahalliy ijro etuvchi hokimiyat organlarining shaharsozlik faoliyati obyektlarini qurish toʻgʻrisida qarorlar qabul qilish boʻyicha vakolatlari bekor qilinishini nazarda tutuvchi oʻzgartirishlar kiritilmoqda. Ushbu Qonun arxitektura va qurilish sohasidagi ortiqcha byurokratik tartib-taomillarni bartaraf etishga, oilaviy tadbirkorlikni yanada rivojlantirishga, shuningdek sport-taʼlim tashkilotlarining moddiy-texnika bazasini yaxshilashga xizmat qiladi. 1-modda. Oʻzbekiston Respublikasining 2012-yil 26-aprelda qabul qilingan “Oilaviy tadbirkorlik toʻgʻrisida”gi OʻRQ-327-sonli Qonuniga (Oʻzbekiston Respublikasi Oliy Majlisi palatalarining Axborotnomasi, 2012-yil, № 4, 111-modda; 2013-yil, № 4, 98-modda; 2015-yil, № 8, 312-modda; 2016-yil, № 12, 385-modda; 2019-yil, № 3, 166-modda; 2020-yil, № 1, 2-modda, № 7, 449-modda, № 11, 652-modda; 2021-yil, 4-songa ilova) quyidagi oʻzgartirishlar kiritilsin: 1) 3-moddaning beshinchi qismidagi “uch nafargacha” degan soʻzlar “besh nafargacha” degan soʻzlar bilan almashtirilsin; 2) 5-moddaning: birinchi qismidagi “Oila boshligʻi, uning xotini (eri)” degan soʻzlar “Er, xotin, ularning” degan soʻzlar bilan almashtirilsin; uchinchi qismi chiqarib tashlansin. 2-modda. Oʻzbekiston Respublikasining 2016-yil 20-yanvarda qabul qilingan OʻRQ-400-sonli Qonuni bilan tasdiqlangan Oʻzbekiston Respublikasining Bojxona kodeksi (Oʻzbekiston Respublikasi Oliy Majlisi palatalarining Axborotnomasi, 2016-yil, 1-songa ilova; 2017-yil, № 9, 510-modda; 2018-yil, № 4, 224-modda, № 7, 433-modda, № 10, 670-modda; 2019-yil, № 1, 5-modda, № 2, 47-modda, № 5, 267-modda, № 9, 589-modda, № 10, 671-modda, № 12, 880-modda; 2020-yil, № 10, 593-modda; 2021-yil, 4-songa ilova, № 10, 969-modda; 2022-yil, № 2, 75-modda, № 7, 666-modda, № 12, 1190-modda) 297-moddasining ikkinchi qismi quyidagi mazmundagi 15-band bilan toʻldirilsin: “15) Oʻzbekiston Milliy olimpiya qoʻmitasi, Oʻzbekiston Milliy paralimpiya qoʻmitasi, olimpiya hamda paralimpiya sport turlari boʻyicha federatsiyalar (assotsiatsiyalar) takliflari asosida belgilangan tartibda Oʻzbekiston Respublikasi Yoshlar siyosati va sport vazirligi tomonidan shakllantiriladigan hamda Oʻzbekiston Respublikasi Vazirlar Mahkamasi tomonidan tasdiqlanadigan roʻyxat boʻyicha davlat hamda nodavlat sport-taʼlim tashkilotlari tomonidan oʻz ehtiyojlari uchun xorijdan import qilinadigan, Oʻzbekiston Respublikasida ishlab chiqarilmaydigan maxsus sport kiyim-boshlari (ekipirovkalari), poyabzal, sport anjomlari, jihozlari va uskunalari uchun belgilangan bojxona boji stavkasining ellik foiziga”. 3-modda. Oʻzbekiston Respublikasining 2021-yil 22-fevralda qabul qilingan OʻRQ-676-sonli Qonuni bilan tasdiqlangan Oʻzbekiston Respublikasining Shaharsozlik kodeksiga (Oʻzbekiston Respublikasi Oliy Majlisi palatalarining Axborotnomasi, 2021-yil, № 2, 145-modda; 2022-yil, № 6, 570-modda, № 11, 1061-modda) quyidagi oʻzgartirishlar kiritilsin: 1) 21-modda birinchi qismining: beshinchi xatboshisi chiqarib tashlansin; oltinchi — oʻn oltinchi xatboshilari tegishincha beshinchi — oʻn beshinchi xatboshilar deb hisoblansin; 2) 22-modda birinchi qismining: toʻqqizinchi xatboshisi chiqarib tashlansin; oʻninchi — oʻn ikkinchi xatboshilari tegishincha toʻqqizinchi — oʻn birinchi xatboshilar deb hisoblansin. 4-modda. Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin; ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin. 5-modda. Ushbu Qonun rasmiy eʼlon qilingan kundan eʼtiboran kuchga kiradi.